Esta consulta paxaril facíase munches veces en grupu. Llueu formábase una animada tertulia sobre lo  que'l cucu contestaba. Dalgunes moces poníense tristes porque cantaba munchos años. Otres amosaben la so allegría, dando saltos y emocionándose si'l cuquiellu cantaba dos o tres veces namás. Hai que tener en cuenta qu'hasta fai unes décades, les moces teníen que buscar mozu cuánto antes meyor, sinón, cuando yá yeren moces tiestes, dempués de los venti, naide les quería, porque veníen les otres xeneraciones de moces nueves «empuxando» detrás con puxu, y quedaben munches pa vistir santos. Asina'l cucu  convertíase nel consuelu de la mocedá femenina.